Efter togulykken på Storebælt i sidste uge, der kostede otte personer livet, blev det lørdag meldt ud, at der er fundet en potentiel sikkerhedsbrist ved de såkaldte 'lommevogne' ved transport af sættevogne.

Den potentielle sikkerhedsbrist betyder nu, at Trafikstyrelsen i dag har forbudt al transport på det danske jernbanenet med sættevogne læsset på ’lommevogne’.

Det oplyser Trafik-, Bolig- og Byggestyrelsen over for DR Nyheder.

- Forbuddet gælder for alle typer af ’lommevogne’ uanset type af skammel/saddel ved læsning af alle typer af sættevogne. Alle relevante jernbanevirksomheder har d.d. fået direkte besked, lyder det fra styrelsen i en pressemeddelelse.

Forbuddet kommer, efter at styrelsen i mandags overværede en test forestået af Havarikommissionen.

Her blev det observeret, at der kan være risiko for, at sættevognen ikke låses sikkert fast til skammel/saddel ved læsning på godsvogne af typen ’lommevogne’.

Det var netop en sættevogn, som faldt af et godstog, da det tidligt onsdag morgen kørte over Storebælt.